A BIZOTTSÁG 131/2009/EK RENDELETE
(2009. február 13.)
az 1255/1999/EK tanácsi rendelet részletes alkalmazási szabályainak a vajpiaci intervenció tekintetében történő megállapításáról szóló 105/2008/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 43. cikkére, összefüggésben 4. cikkével,
mivel:
(1)
Az 1234/2007/EK rendelet 10. cikke (1) bekezdésének e) pontja rendelkezik a vaj tekintetében alkalmazandó állami intervencióról.
(2)
A vajpiaci intervencióra vonatkozó részletes szabályokról a 105/2008/EK bizottsági rendelet (2) rendelkezik.
(3)
Az 1234/2007/EK rendelet 13. cikke (1) bekezdésének c) pontja - összefüggésben ugyanazon rendelet 18. cikke (2) bekezdésének d) pontjával - 30 000 tonnában állapítja meg a rögzített áron történő intervenciós felvásárlásra felkínálható vaj maximális mennyiségét a március 1-jétől augusztus 31-ig terjedő időszakra.
(4)
A 30 000 tonnás határ betartása érdekében indokolt rendelkezni mérlegelési időszakról, amely alatt - különösen a függőben lévő ajánlatokra vonatkozóan - egyedi intézkedések hozhatók, mielőtt az ajánlatokról döntés születne. Az említett intézkedés lehet az intervenció lezárása, százalékos csökkentési mérték alkalmazása vagy a függőben lévő ajánlatok elutasítása. Az ilyen intézkedésekhez gyors reakcióra van szükség, ezért lehetővé kell tenni a Bizottság számára, hogy késedelem nélkül meghozhassa a szükséges intézkedéseket.
(5)
A 105/2008/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 105/2008/EK rendelet a következőképpen módosul:
1.
Az 6. cikk helyébe a következő szöveg lép:
„6. cikk
A referenciaár 90 %-ának megfelelő áron történő vajfelvásárlás az 1234/2007/EK rendelet 18. cikke (1) bekezdése b) pontjának megfelelően e szakasz rendelkezéseivel összhangban történik.”
2.
A 7. cikk (5) bekezdése a következő albekezdéssel egészül ki:
„Úgy kell tekinteni, hogy a szombaton, vasárnap, illetve munkaszüneti napon benyújtott ajánlatokat az illetékes szerv a benyújtásukat követő első munkanapon vette kézhez.”
3.
A 9. cikk a következőképpen módosul:
a)
Az (1) bekezdés helyébe a következő szöveg lép:
„(1) Amennyiben a Bizottság nem fogad el a 12. cikk (2) bekezdése szerinti egyedi intézkedést, az ajánlat ellenőrzése után, a kézhezvétel napja utáni ötödik munkanapon az illetékes szerv szállítási utalványt bocsát ki.
A szállítási utalvány a keltezés és a sorszám mellett az alábbi adatokat tartalmazza:
a)
a szállítandó mennyiséget;
b)
a vaj leszállításának határidejét;
c)
a hűtőházat, ahová a vajat szállítani kell.
A 12. cikk (1) bekezdése szerint be nem jelentett mennyiségekre nem bocsátható ki szállítási utalvány.”
b)
Az (5) bekezdés helyébe a következő szöveg lép:
„(5) E cikk alkalmazásában a vaj azon a napon tekintendő az illetékes szervhez leszállítottnak, amelyen a vajnak a szállítási utalványban meghatározott teljes mennyiségét betárolják az illetékes szerv által kijelölt hűtőházba, de legkorábban a szállítási utalvány kiállítását követő napon.”
4.
A 12. cikk helyébe a következő szöveg lép:
„12. cikk
(1) Legkésőbb minden munkanapon 14.00-ig (brüsszeli idő) az illetékes szerv tájékoztatja a Bizottságot azokról a vajmennyiségekről, amelyek az előző munkanapon a 7. cikkel összhangban értékesítési ajánlat tárgyát képezték.
(2) Az 1234/2007/EK rendelet 13. cikke (1) bekezdésének c) pontjában megállapított maximális mennyiségek betartása érdekében a Bizottság - az említett rendelet 195. cikkének (1) bekezdésében említett bizottság segítsége nélkül - határozhat úgy, hogy:
a)
lezárja a rögzített áron történő intervenciós felvásárlást;
b)
az aznap beérkezett ajánlatokban szereplő valamennyi mennyiségre egységes csökkentési mértéket állapít meg, amennyiben az adott napon felajánlott összes mennyiség elfogadása a meghatározott maximum túllépését jelentené;
c)
adott esetben elutasítja azokat az ajánlatokat, amelyekre még nem bocsátottak ki szállítási utalványt.
A 7. cikk (6) bekezdésétől eltérve az az eladó, amelynek ajánlatát e bekezdés b) pontja értelmében csak részben fogadták el, a csökkentés mértékéről szóló rendelet közzétételétől számított 5 munkanapon belül dönthet úgy, hogy ajánlatát visszavonja.”
5.
A 13. cikk (1) bekezdésének helyébe a következő szöveg lép:
„(1) Amennyiben a Bizottság úgy határoz, hogy az 1234/2007/EK rendelet 195. cikkének (2) bekezdésében említett eljárással összhangban és az említett rendelet 13. cikkének (3) bekezdése és 18. cikke (2) bekezdésének d) pontja szerint kezdi meg a vaj felvásárlását, e szakasz eltérő rendelkezésének hiányában e rendelet 2. cikkét, 3. cikkének (1)-(2) és (4)-(6) bekezdését, valamint 4., 5., 9., 10. és 11. cikkét kell alkalmazni.”
6.
A 16. cikk (2) bekezdésének első albekezdése helyébe a következő szöveg lép:
„Az egyes pályázati felhívásokra beérkezett pályázatokra figyelemmel a Bizottság maximális felvásárlási árat állapít meg az 1234/2007/EK rendelet 195. cikkének (2) bekezdésében említett eljárással összhangban.”
7.
A 18. cikk a következő bekezdéssel egészül ki:
„(2a) A 16. cikk (1) bekezdése szerint be nem jelentett mennyiségekre nem bocsátható ki szállítási utalvány.”
8.
A 20. cikk (1) bekezdésének helyébe a következő szöveg lép:
„(1) Az illetékes szerv választja ki a vaj tárolási helyéhez legközelebbi, rendelkezésre álló hűtőházi raktárt.
Feltéve azonban, hogy egy másik hűtőházi raktár választása nem eredményez további tárolási költségeket, az illetékes szerv választhat másik raktárt is, amely 350 km távolságon belül helyezkedik el.
Az illetékes szerv választhat hűtőházi raktárt e távolságon kívül is, ha az ebből eredő költség, beleértve a tárolási és a szállítási költségeket, alacsonyabb. Ebben az esetben az illetékes szerv haladéktalanul tájékoztatja a Bizottságot választásáról.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2009. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. február 13-án.